钦定古今图书集成/历象汇编/庶征典/第013卷 > 《八月一日轮对奏札》前人
## 钦定古今图书集成/历象汇编/庶征典/第013卷 > 《八月一日轮对奏札》前人

右。臣比者恭睹御书于太庙，因雷雨之后，鸱吻损动，
明诏有司避殿减膳，有以见陛下寅畏祗惧之心。然
臣博观六经载籍之传，及秦汉以来史传所志，自非
甚无道之世，未闻震霆之警及于宗庙者，鲁之展氏
人臣耳，己卯之异，《春秋》犹谨书之。盖雷霆者，上天至
怒之威；宗庙者，国家至严之地。以至怒之威，而加诸
“至严之地，其为可畏也明矣。”古先哲王遇非常之变
异，则必应之以非常之德政，未尝仅举故事而已。今
自避正朝、损常膳之外，咸亡闻焉。或者固已妄议陛
下务为应天之文而不究其实矣，况礼文所在，又有
可议者乎？且震霆之作，孟秋之癸丑也。越旬有四日，
而恐惧修省之诏始攽避殿减膳之举，孟秋之丁卯
也，甫二日，群臣祈请之章已上。夫以蹈故循常之文，
非甚难举者，然犹浃旬而后行，甫信宿而遽已，何其
自责之约，而自恕之多乎！陛下节俭之诚，出于天性，
其在平日，尚不以卑宫菲食为难，况于畏威省咎之
馀，少舒徐之，何所不可，而匆匆若是？借曰礼文之末，
非所以格天，然文之不存，实于何有？今也诚意弗加，
动皆勉强，苟塞己责，徒揜外观。以此动人，犹且不可，
而况于天乎？迺者孟秋之朔，流星示异，其占为兵忧，
而上下恬然若不闻之，故相距才九日，而震霆之变
作。夫示之以星象之飞流，亦云切矣。而陛下不知戒，
于是儆之以震霆，又加切焉。天于我国家，欲扶持而
全安之，其心至惓惓也。《书》曰：“惟先格王，正厥事。”臣愿
陛下内揆之一身，外察诸庶政，勉进君德，毋以豢安
养逸为心，博通下情，深求致异召和之本，庶几善祥
日应，咎征日销。惟天惟祖宗，所以望陛下者实在此。
臣不胜爱君勤拳之心，谨录奏闻，伏候敕旨。